作者：施岳
词牌/韵律：兰陵王

paragraphs: 柳花白。
飞入青烟巷陌。
凭高处，愁锁断桥，十里东风正无力。
西湖路咫尺。
犹阻仙源信息。
伤心事，还似去年，中酒恹恹度寒食。
闲窗掩春寂。
但粉指留红，茸唾凝碧。
歌尘不散蒙香泽。
念鸾孤金镜，雁空瑶瑟。
芳时凉夜尽怨忆。
梦魂省难觅。
鳞鸿，渺踪迹。
纵罗帕亲题，锦字谁织。
缄情欲寄重城隔。
又流水斜照，倦箫残笛。
楼台相望，对暮色，恨无极。